Nena

Nena (izenez Gabriele Susanne Kerner) (Hagen, 1960ko martxoaren 24a) rock abeslari eta aktore alemaniarra da. 1983 urtean 99 Luftballons abestiarekin mundu mailan egin zen ezaguna.

Biografia 
Gabriele Susanne Kerner Hagenen jaio zen eta bertan pasa zuen gaztaroa. Hiru urte zituenean Mallorcan oporretan zegoela hartu zuen Nena (neskatila) ezizena.

Hastapenak 
Nenaren musika ibilbidea 1979an hasi zen. The Stripes taldea sortu zuen Rainer Kitzmann gitarjoleak Hageneko taberna batean dantzan ikusi zuen Nena eta taldeko abeslaria izateko eskaintza egin zion. Taldea Hagen bertakoa zen eta ingelesez abesten zuen baina ez zuen arrakasta nabarmenik izan. The Stripes diskoa kaleratu eta Ecstasy abestia zerbait entzun bazen ere 1982an taldea desegin zen. Taldearen ibilbidea amaitu zen arren The Stripesen diskoetxea zen CBS-k Nenari Berlinera aldatu eta diskoa grabatzeko eskaintza egin zion.

1982-1987: Nazioarteko sona 
1982an Nur geträumt singlea atera eta Alemaniako zerrendetan bigarren postura iritsi zen. Grabaketan ezagutu zituen Carlo Karges, Jürgen Dehmel, Rolf Brendel eta Jörn-Uwe Fahrenkrog-Petersenekin Nena taldea osatu eta izen bereko aurrekeno diska atera zuten 1983an. Disko honetan Gerra Hotzaren aurkako protesta gisa 99 Luftballons abestia zegoen. Alemaniako zerrendetan bigarren postua eskuratu zuen, baina abestiaren ingelesezko bertsioa (99 Red balloons) Erresuma Batuko lehenengo postura iritsi zen eta honekin nazioarte mailan zabaldu zen, arrakasta itzela lortuz. 1984an Casey Kasemen American Top 40 irratsaioan alemanezko eta ingelesezko zatiak zituen bertsioa atera zen. Gaur egun oraindik alemaniar jatorriko rock abesti ezagunenetakoa da.

1983an Gib Gas – Ich will Spaß filmeko protagonista izan zen. Nenaren ibilbidea bultzatzeko helburuarekin egindako filmea izan zen.

Hurrengo hiruzpalau urtetan Nena taldeak beste bost disko atera zituen, batek 99 Luftballons izena zeraman, baina hala ere ez zuten arrakasta berririk lortu eta 1987an taldea desegin zen. Urte berean bigarren filme batean hartu zuen parte Nenak, Der Unsichtbare, oraingoan bigarren mailako pertsonaia izan zen.

Bakarkako ibilbidea 
Nenak 1989an bakarkako ibilbideari ekin zion eta Wunder gescheh'n diskoa atera zuen. Diskoaren izenak "mirariak gertatzen dira" esan nahi du eta diskoa atera eta lau egunetara Berlingo harresia behera bota zuten. Hiru egun beranduago Berlin bertan eman zuen kontzertua Wunder gescheh'n abestiarekin amaitu zuen eta ordutik gertakizun garrantzitsu harekin lotu izan da.

Bigarren diskoa Bongo Girl izan zen eta arrakastarik izan ez zuenez Sony diskoetxeak Nenarekin zuen kontratua bertan behera utzi zuen. 1995 urtean Nena eta bere familia diru arazoekin zebiltzan eta lagunei dirua eskatuta Berlinetik atera eta Hanburgora joan ziren bizitzera.

2002: arrakastaren itzulera 
Nenak bere musika ibilbidearen 20. urteurrena ospatzeko abesti ezagunenen bilduma egin zuen eta Nena feat. Nena diskoa atera zuen, kontzuertuetako irudiekin osaturiko DVDa ere kaleratu zuen. Berriz entzun zen 99 Luftballons abestia eta Kim Wilderekin bikote eginez abesturiko Anyplace, Anywhere, Anytime abestia Alemaniako zerrendetako hirugarren postura igo zen eta Herbehereetako eta Austriako lehen postuak ere eskuratu zituen.

Arrakasta honek bultzatuta abesti berriak zituen Willst du mit mir gehn diskoa atera zuen 2005 urtean eta "platinozko diskoa" bihurtu zen. Liebe Ist singlea lehen postuan kokatu zen. 2007an Cover Me diskoa atera zuen, David Bowie, Rolling Stones, Rammstein eta beste hainbaten abestien "cover"-ak eginez.

2009an bere diskoetxe propioa sortu zuen eta estreinurako 99 Luftballons abestiaren moldaketa bat egin zuen, 2002ko bertsioa baino klasikoarekin antz handiagoa zuena. Estrofa batzuk frantsesez zituen.

Diskografia

The Stripes 
 The Stripes (1980)

Nena (taldea) 
 Nena (1983)
 ? (Fragezeichen) (1984)
 99 Luftballons (1984)
 Feuer und Flamme (1985)
 It's All in the Game (1985)
 Eisbrecher (1986)

Bakarka 
 Wunder gescheh'n (1989)
 Bongo Girl (1992)
 Und alles dreht sich (1994)
 Jamma nich (1997)
 Wenn alles richtig ist, dann stimmt was nich (1998)
 Chokmah (2001)
 Nena feat. Nena (2002) - zuzenekoa
 Willst du mit mir gehn (2005)
 Cover Me (2007)
 Made in Germany (2009)
 Du bist gut (2012)
 Oldschool (2015)

Filmografia 
 Gib Gas – Ich will Spaß (1983)
 Der Unsichtbare (1987)

Erreferentziak 

Alemaniako abeslariak
Alemaniako rock abeslariak
Alemaniako emakume aktoreak
Ipar Renania-Westfaliako jendea
Alemanezko abeslariak
Ingelesezko abeslariak
1980ko hamarkadako abeslariak
1990eko hamarkadako abeslariak
2000ko hamarkadako abeslariak
2010eko hamarkadako abeslariak
Emakume abeslariak